b'\n_START_ARTICLE_\nGrunneier\n_START_PARAGRAPH_\nEn grunneier er den som er den faktiske eier av en grunneiendom. Grunneieren kan enten v\xc3\xa6re en eller flere privatpersoner, en institusjon, et firma, en kommune, en fylkeskommune eller staten._NEWLINE_Som regel er grunneieren den som har et tinglyst hjemmelsdokument (skj\xc3\xb8te) p\xc3\xa5 eiendommen, men han kan ogs\xc3\xa5 v\xc3\xa6re grunneier selv om slikt hjemmelsdokument ikke foreligger. Hvis hjemmelsforholdet er tinglyst, vil grunneierens navn fremg\xc3\xa5 av grunnboken som hjemmelshaver.\n_START_SECTION_\nGrunneierretten\n_START_PARAGRAPH_\nEn grunneier kan i prinsippet sies \xc3\xa5 v\xc3\xa6re eier av rettighetene p\xc3\xa5 grunneiendommen. Disse rettighetene refereres det ofte til i dokumentasjon som grunneierretten. Dette kan v\xc3\xa6re rettigheter som grunneierens enerett til jakt og fiske eller lignende. Antallet rettigheter kan imidlertid v\xc3\xa6re sterkt begrenset. Begrensningene kan v\xc3\xa6re knyttet til andres servitutter p\xc3\xa5 eiendommen, eller av offentlige reguleringer. Ved en festetomt er for eksempel grunneierens rettigheter som regel begrenset til bare \xc3\xa5 kreve inn en \xc3\xa5rlig grunnleie for festegrunnen.'